I 1560'erne var Lasso blevet ganske kendt og berømt, hvorfor flere komponister kom til München for at studere hos ham. [[Andrea Gabrieli]] kom i 1562 og blev der sandsynligvis i et år, [[Giovanni Gabrieli]] studerede sandsynligvis hos ham i 1570'erne. Kendskabet til ham spredte sig uden for musikmiljøet, da han i 1570 blev adlet af kejser [[Maximilian 2. af Det tysk-romerske rige|Maximilian 2.]], hvilket var yderst sjældent for en komponist, og ligeledes blev han adlet af pave [[Gregor 13.]], og både i 1571 og i 1573 blev han inviteret til den franske konge [[Karl 9. af Frankrig|Karl 9.]]. Nogle af disse invitationer var forsøg på at få ham til at flytte fra München til bedre tilbud, men Lasso må åbenbart have været mere interesseret i ro og stabilitet i livet og de gode muligheden, han havde ved hoffet i München, frem for bedre økonomiske betingelser. "Jeg ønsker ikke at forlade mit hus, min have og de andre gode ting i München" skrev han til hertugen af [[kurfyrstendømmet Sachsen]] i 1580, efter at være blevet tilbudt en stilling i [[Dresden]].
Musik